સ્ટેશન પર તમાકુની પિચકારીઓ જ્યાં-ત્યાં મારતા તથા દીવાલોને ખરાબ કરનારા પ્રવાસીઓ સામેની ફરિયાદ કરનારા કમલેશ મારુએ મિડ-ડે LOCALને જણાવ્યું હતું કે ‘સ્ટેશનની દીવાલો તથા લોખંડના સળિયાઓ તમાકુની પિચકારીથી રંગાઈ ગયા છે. તમાકુ ખાઈને દીવાલો પર થૂંકનારાઓની કમી નથી, પરંતુ એ લોકોના કારણે સ્ટેશન કેટલું ખરાબ થઈ રહ્યું છે એનું કદાચ તેમને ભાન નહીં હોય. તમાકુ ખાવું એ સ્વાસ્થ્ય માટે હાનિકારક છે. એથી વિશેષ એ ખાઈને જ્યાં-ત્યાં થૂંકતાં દીવાલો તો ખરાબ થાય જ છે સાથોસાથ ગંદકી પણ ફેલાય છે. સ્ટેશન પરનાં ડસ્ટબિનો ધ્યાનથી જોશો તો એ પણ તમાકુથી રંગાઈ ગયેલાં દેખાશે. કેટલાક લોકો ડસ્ટબિનોમાં થૂંકે છે એ સારી વાત છે; પરંતુ સ્ટેશન પર ડસ્ટબિન હોય, દીવાલ કે દાદરાઓ હોય, મોટા ભાગની જગ્યાને તમાકુ ખાઈને પ્રવાસીઓએ એને ખરાબ કરી દીધાં છે. તમાકુ ખાઈને થૂંકનારાઓને રંગેહાથ ઝડપીને આકરી સજા કરવી જોઈએ જેથી બીજી વાર જાહેર જગ્યા પર થૂંકતાં સો વખત વિચાર કરે.’